এখানে একটি বিষয় লক্ষ্যনীয় যে, ফাইলের নামের ক্ষেত্রে লিনাক্স শুধুমাত্র একটি বিশেষ উদ্দেশ্যেই পিরিয়ড ব্যবহার করে থাকে। যে ফাইলগুলির নাম পিরিয়ড দিয়ে শুরু হয় সেটি সাধারনত কনফিগারেশন ফাইল হয়ে থাকে। লিনাক্স/ইউনিক্সে প্রত্যেক ব্যবহারকারীর হোম ফোল্ডারেই .profile নামে একটি ফাইল থাকে। একজন ব্যবহারকারীর এনভারোনমেন্ট সেটআপ করার জন্য এ ফাইলটি ব্যবহার হয়ে থাকে (যেমন ডিফল্ট শেল কোনটি, এনভারোনমেন্ট ভেরিয়েবলস সমূহ ইত্যাদি)। এটি খানিকটা ডসের config.sys ফাইলের মত কাজ করে থাকে। vi টেক্সট এডিরের নিজস্ব কনফিগারেশন ফাইল (.vimrc) আছে। এ রকম আরো আছে ক্যারেক্টার নির্ভর প্রোগ্রাম telnet এবং ftp এর জন্য এবং তাদের কনফিগারেশন ফাইলসমূহ ব্যবহারের মাধ্যমে এ প্রোগ্রামগুলিকে অটোমেট করা যায়। উদাহরনস্বরূপ, আপনি একটি এফটিপি এর প্রোফাইল সেট আপ করে cron শিডিউলার প্রোগ্রাম এর সাহায্যে প্রতি রাত্রে আপনার ওয়েব সাইট হতে একটি লগ ফাইল ডাউনলোড করার জন্য নির্দেশ দিয়ে রাখতে পারেন। যদি শুধুমাত্র ls কমান্ড দেয়া হয় তাহলে যে ফাইলগুলি পিরিয়ড(.)দিয়ে শুরু তাদের তালিকা দেখা যাবে না এজন্যই আমরা উপরের কমান্ডে ls -laF কমান্ড ব্যবহার করেছি।